L'Àrea de Sistemes d'Informació del Servei Català de la Salut ha posat en marxa, conjuntament amb l'Hospital de la Santa Creu i Sant Pau de Barcelona, un pla pilot per a implantar la consulta no presencial en Atenció́ Especialitzada i Atenció Sociosanitària a Catalunya.
La iniciativa, pionera a l'Estat, permetrà connectar a través de les noves tecnologies professionals assistencials i pacients per tal d'evitar desplaçaments innecessaris, mantenint alhora la imprescindible comunicació entre els usuaris i el sistema de Salut.
El professional assistencial es posarà en contacte amb el pacient i li transmetrà la informació necessària i, alhora, el pacient podrà consultar amb el seu metge, com sempre, qualsevol dubte que tingui relacionat amb la seva salut o el seu tractament, entre d'altres qüestions.
Robert Belvis, de la Unitat de Cefalees del Servei de Neurologia de Sant Pau, assenyala que "la pandèmia de la COVID-19 ha accelerat la teleassistència, i mirant la vessant més positiva, afirma, els pacients veuen com un avantatge que el seu metge els atengui com sempre sense la necessitat de desplaçar-se, de demanar hores de feina i o de fer una despesa extra en transport".
A més assegura que "pel professional assistencial és també una avantatge poder realitzar la visita a través de la nova plataforma des de qualsevol lloc de l'Hospital sense la necessitat d'ocupar un despatx determinat".
El nou sistema centralitzat facilitarà la comunicació́ entre professionals i ciutadans a través de la plataforma La Meva Salut que servirà com a punt únic d'accés.
Les dades que es registrin durant la consulta s'emmagatzemaran en el sistema d'informació hospitalària (HIS) de cada centre.
Tecnològicament, la plataforma està integrada en la Plataforma de Salut Digital i alineada amb el Pla Director de Sistemes d'Informació del SISCAT.
Funcionalment, la plataforma dóna resposta a la comunicació́ síncrona (videoconferència) i a la asíncrona (eConsulta) que resol, en una primera fase, els casos d'ús més simples i més endavant s'estendrà per tal de donar resposta a casos d'ús més complexes.
Víctor Robert, sotsdirector d'Informàtica de l'Hospital de Sant Pau i responsable tècnic de la implantació del Programa pilot de consulta no presencial a Sant Pau, afirma que "el projecte ha superat les dificultats tècniques amb èxit i en aquesta nova fase ja està preparat per implantar-se de forma definitiva en tota la resta d'Hospitals de Catalunya".
També afegeix que "tant els professionals assistencials com els pacients de Sant Pau consideren que el sistema és satisfactori i de fàcil maneig".
La nova plataforma posa a disposició́ dels proveïdors d'Atenció Especialitzada i Atenció Sociosanitària del Sistema sanitari integral d'utilització pública de Catalunya (SISCAT) una solució́ transversal de comunicació́ no presencial que permet la comunicació́ síncrona i asíncrona entre professionals i ciutadans.
En el context de la pandèmia del nou coronavirus
La crisi sanitària actual provocada per la pandèmia de la COVID-19 ha fet que els centres hospitalaris i sociosanitaris del SISCAT hagin hagut de desprogramar la seva activitat ambulatòria no urgent, davant la necessitat d'implantar mesures per tal de protegir la salut dels pacients i dels professionals.
El nou programa de consulta no presencial permetrà que els pacients reiniciïn les seves visites i, alhora, es descongestionaran i s'evitarà la concentració de persones en els espais de consulta del centres d'Atenció Especialitzada i Atenció Sociosanitària de Catalunya.